**ELŐTERJESZTÉS**

**Körmend Város Önkormányzata Képviselő-testületének 2020. február 6-i ülésére**

**Tárgy:** a Képviselő-testület Szervezeti és Működési Szabályzatának módosítása

Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) előírásainak megfelelően a Képviselő-testület az alakuló ülésén elfogadta szervezeti és működési szabályzatát, új rendeletet alkotott e tárgyban.

A rendelet a megalkotása, illetve decemberi módosítása óta eltelt időszakban összevetésre került a rendelet magasabb szintű jogszabályokkal, mint például az információs önrendelkezési jogról és az információszabadságról szóló 2011. évi CXII. törvénnyel. Ezek alapján – a magasabb szintű jogszabályokkal való összhang egyértelmű megteremtése érdekében – javaslom a rendelet módosítását.

Kérem a Képviselő-testületet, hogy döntsön a Szervezeti és Működési Szabályzatról szóló rendelet módosításáról.

**Előzetes hatásvizsgálat:**

Társadalmi hatás: A módosításra kerülő rendelet társadalmi hatása jelentős, hiszen a rendelet a lakosság által választott Képviselő-testület működési szabályait állapítja meg, amely működési szabályok mentén biztosítottak az Önkormányzat működésének demokratikus feltételei.

Gazdasági hatás: a rendelet megalkotásának gazdasági hatása nincsen.

Költségvetési hatás: a rendelet megalkotásának nincs költségvetési hatása.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek: Magasabb szintű jogszabályokkal való összhang megteremtése érdekében indokolt a rendeletmódosítás. A jogszabály alkalmazása személyi, szervezeti, tárgyi és pénzügyi feltételeket nem kíván.

Körmend, 2020. január 29.

**Bebes István**

**polgármester**

**Körmend Város Önkormányzata Képviselő-testülete ……/2020. (II. 6.) önkormányzati rendelete**

**a Képviselő-testület Szervezeti és Működési Szabályzatáról szóló 14/2019. (X. 30.) önkormányzati rendelet módosításáról**

Körmend Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotó hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

***1.§***

Körmend Város Önkormányzata Képviselő-testülete a Képviselő-testület Szervezeti és Működési Szabályzatáról szóló 14/2019. (X. 30.) önkormányzati rendelete 41.§ (9) bekezdésének helyébe az alábbi rendelkezés lép:

*„(9) A képviselők munkáját az Önkormányzati Hivatal segíti. Ennek keretében a képviselők a polgármestertől kérhetik írásban a munkájukhoz szükséges és ahhoz kapcsolódó tájékoztatást. A tájékoztatáskérésre a választ – a közérdekű és közérdekből nyilvános adat megismerésére irányuló kérelem kivételével – 30 napon belül; amennyiben a tájékoztatás, információadás külön adatgyűjtést, elemzést vagy előzetes vizsgálatot igényel – a Mötv. 32.§ (2) bekezdés f) pontja szerinti intézkedés kezdeményezését is tartalmazó megkeresés kivételével – legkésőbb 60 napon belül, írásban kell megadni.”*

***2.§***

E rendelet a kihirdetést követő napon lép hatályba.

Körmend, 2020. február 6.

**Bebes István dr. Stepics Anita**

**polgármester jegyző**

A rendelet kihirdetve a Körmendi Közös Önkormányzati Hivatal hirdetőtábláján történő kifüggesztés útján 2020. február ... napján ….. óra ….. perckor.

dr. Stepics Anita jegyző

**INDOKOLÁS**

**a Képviselő-testület Szervezeti és Működési Szabályzatáról szóló 14/2019. (X. 30.) önkormányzati rendelet módosításáról szóló ……/2020. (II. 6.) önkormányzati rendelethez**

**1.§-hoz**

A vonatkozó jogszabályi rész a rendelet képviselői munka segítésére vonatkozó szabályát pontosítja, egészíti ki annak érdekében, hogy magasabb szintű jogszabály rendelkezéseivel összhangban álljon.

**2.§-hoz**

Avonatkozó jogszabályi rész a hatálybalépést szabályozza.